***DRŽAVNI URED ZA UPRAVLJANJE DRŽAVNOM IMOVINOM***

***TEZE O SADRŽAJU PROPISA ZA***

**ZAKON O POSTUPKU RAZDUŽIVANJA STRATEŠKIH TRGOVAČKIH DRUŠTAVA HRVATSKE AUTOCESTE d.o.o. i AUTOCESTA RIJEKA-ZAGREB d.d. PRIVATIZACIJOM TRGOVAČKOG DUŠTVA HRVATSKE AUTOCESTE ODRŽAVANJE I NAPLATA CESTARINE d.d. PUTEM INICIJALNE JAVNE PONUDE (IPO)**

Zagreb, veljača 2015.

Zakonom o postupku razduživanja strateških trgovačkih društava Hrvatske autoceste d.o.o. i Autocesta Rijeka-Zagreb d.d. privatizacijom trgovačkog društva Hrvatske autoceste održavanje i naplata cestarine d.d. putem inicijalne javne ponude (IPO) uređuju se sljedeća osnovna pitanja:

* prijenos imovine trgovačkog društva Autocesta Rijeka-Zagreb d.d.na Republiku Hrvatsku;

Provedbom postupka propisanog člankom 551. Zakona o trgovačkim društvima izvršiti će se prijenos imovine trgovačkog društva ARZ d.d. na Republiku Hrvatsku, čime će ista preuzeti sve obveze trgovačkog društva ARZ d.d., a posebno obveze s osnova kreditnih zaduženja u iznosu od 912 milijuna eura, ali i poslovni udjel koji trgovačko društvo ARZ d.d. ima u trgovačkom društvu HAC-ONC d.o.o.

Na taj način Republika Hrvatska postati će imatelj poslovnog udjela od 27% trgovačkog društva HAC-ONC d.o.o., dok je imatelj preostalog poslovnog udjela od 63% trgovačko društvo HAC d.o.o.

* preoblikovanje trgovačkog društva Hrvatske autoceste održavanje i naplata cestarine d.o.o. u Hrvatske autoceste održavanje i naplata cestarine d.d.;

Kako bi se mogao provesti postupak privatizacije putem inicijalne javne ponude potrebno je preoblikovati trgovačko društvo HAC-ONC d.o.o. u HAC-ONC d.d.

* prijenos dijela predmeta poslovanja trgovačkog društva Hrvatske autoceste d.o.o. na trgovačko društvo Hrvatske autoceste održavanje i naplata cestarine d.d.;

Prijenos dijela predmeta poslovanja trgovačkog društva HAC d.o.o. na trgovačko društvo HAC-ONC d.o.o. ima svoje utemeljenje u prijedlogu Zakona o izmjenama i dopunama Zakona o cestama.

* sklapanje ugovora o upravljanju između Republike Hrvatske i trgovačkog društva Hrvatske autoceste održavanje i naplata cestarine d.d.;

Novom odredbom članka 81.a Zakona o izmjenama i dopunama zakona o cestama predviđa se sklapanje Ugovora o upravljanju između Republike Hrvatske i trgovačkog društva HAC-ONC d.d. .

Ugovor će detaljno urediti prava i obveze ugovornih strana, a osobito predmet upravljanja, rok trajanja upravljanja, osnove financiranja, posebni uvjeti koje upravitelj mora ispunjavati cijelo vrijeme trajanja ugovora, negativni bodovi, visina naknade za upravljanje, izvještavanje i pregledi, uvjeti za povjeravanje trećima pojedinih radova ili usluga održavanja, standardi upravljanja i održavanja, gradnja dodatnih traka i drugih građevina, mjere očuvanja i zaštite okoliša, prestanak ugovora, sigurnosni mehanizmi za očuvanje javnog interesa, uvjeti izmjene ugovora za vrijeme njegovog trajanja i pravo jednostranog raskida ugovora u cijelosti ili djelomično u svrhu zaštite javnog interesa, uvjeti primopredaje autocesta i cestovnog objekta po prestanku ugovora i drugi parametri ugovora.

Budući da se upravljanje kako je određeno ovim Zakonom za izgrađene dionice autocesta na Hrvatske autoceste održavanje i naplata cestarine d.d. prenosi tek sklapanjem Ugovora o upravljanju, raskidom toga Ugovora o prestaje navedeno pravo i sve autoceste preuzima na upravljanje upravitelj određen Zakonom o cestama.

Budući da budući upravitelj sada pruža usluge održavanja autocesta i naplate cestarine upravitelju Hrvatske autoceste d.o.o. temeljem ugovora o pružanju usluga, propisuje se da naveden ugovor prestaje danom sklapanja Ugovora o upravljanju, budući da novi upravitelj ispunjava propisane uvjete da sam obavlja poslove redovnog održavanja i naplate cestarine.

Također se predviđaju okolnosti i pravne posljedice za izmjene Ugovora o upravljanju.

* provedba postupka privatizacije trgovačkog društva Hrvatske autoceste održavanje i naplata cestarine d.d. putem inicijalne javne ponude;

Propisuje se privatizacija trgovačkog društva HAC-ONC d.d. provede putem inicijalne javne ponude prodajom do 57% dionica društva i prijenosom 3% dionica društva Fondu hrvatskih branitelja iz Domovinskog rata i članova njihovih obitelji, odnosno do ukupno 60% dionica, i to kako slijedi:

1. prijenosom bez naknade 3% dionica imatelja Republike Hrvatske Fondu hrvatskih branitelja iz Domovinskog rata i članova njihovih obitelji
2. prodajom najviše 57% dionica, i to:

* prodajom do najviše 3% dionica zaposlenicima u trgovačkim društvima HAC d.o.o., ARZ d.d. i HAC ONC d.d. u iznosu i uvjetima, te uz pogodnosti koji će se utvrditi prilikom objave inicijalne javne ponude na upis dionica trgovačkog društva HAC-ONC d.d.
* prodajom preostalog dijela do ukupno 57% dionica hrvatskim državljanima, uz pravo prvenstva kupnje dionica do iznosa i uz pogodnosti i uvjete koji će se utvrditi prilikom objave javne ponude na upis dionica trgovačkog društva HAC ONC d.d.
* prodajom preostalih dionica do ukupno 57% nakon provedenih postupaka pod točkom b) alineja 1 i 2. ovog stavka, institucionalnim investicijskim ulagateljima, a nakon toga ostalim fizičkim i pravnim osobama.
* otplata i refinanciranje postojećih kredita trgovačkog društva Hrvatske autoceste d.o.o. i kredita koje Republika Hrvatska preuzima od trgovačkog društva Autocesta Rijeka-Zagreb d.d., s ciljem poboljšanja uvjeta otplate duga;

Propisuje se obveza Republike Hrvatske i trgovačkog društva HAC-ONC koristiti sredstva ostvarena provodbom privatizacije putem inicijalne javne ponude koristiti isključivo za podmirenje kreditnih obveza nastalih zaduživanjem za izgradnju i održavanja autocesta, o čemu će nadzor i evidenciju voditi Ministarstvo financija.

Isto tako propisuje se obveza izvješćivanje Vlade Republike Hrvatske i Hrvatskog sabora o posttignutim financijskim učincima razduživanja provedbom gore navedenog postupka.

* zaštita interesa i sigurnosti Republike Hrvatske;

Predviđa se mogućnost raskida ugovora o upravljanju u slučaju grubog kršenja odredbi istog, temeljem Odluke Hrvatskog sabora u svrhu zaštite javnog interesa.

* obveza isplate dobiti trgovačkog društva Hrvatske autoceste održavanje i naplata cestarine d.d. putem dividende.

Propisuje se obveza isplate dividende te posljedice nepridržavanja te obveze.

Isto tako propisuje se obveza korištenja sredstava od dividende isključivo razduživanje, refinanciranje i podmirenje kreditnih obveza nastalih zaduživanjem za izgradnju i održavanje autocesta do konačnog podmirenja tih obveza, o čemu će nadzor i evidenciju voditi Ministarstvo financija.